**Déryné - filmajánló**

-„Ne alkudozzanak velünk, a magyar színész nem eladó!”

Mai ésszel nehéz felfogni e szavak jelentését és erejét. Elvégre számunkra alapvetés a magyar szó a magyar színházban. Csakhogy ez nem volt mindig így.

Filmünk a 19. században játszódik, amikor a hazai, anyanyelvi drámaírás és színjátszás még csak születőben van. Kultúrtörténetileg érdekes téma – gondolhatnánk, de aztán rájövünk, hogy jóval több forgott kockán a „hősidőkben”, mint hogy lesz-e és mikor lesz egy hányattatott sorsú, lelkes magyar színtársulatnak állandó színháza és közönsége.

Történelmi tanulmányainkból tudjuk, hogy a bécsi udvar célja hazánk birodalomba való beolvasztása volt, s azt is, hogyan vezetett ez a reformkor nagy egyéni teljesítményeihez, majd a szabadságharchoz. De gondolná-e valaki, hogy tucatnyi „csepűrágó” , köztük egy Déryné nevű szubrett hozzájárulhatott érdemben a magyar kultúra sőt a magyarság megmaradásához? A film az állítja, hogy igen. Méghozzá egyszerűen, nagy erővel állítja ezt.

Látjuk, ahogy német színházba jár a magyar úri közönség, de a „mi” társulatunknak mennie kell Pestről, mert szúrja a hatalom szemét a színpadon kimondott magyar szó. Eközben megszületik drámairodalmunk csúcsa, a Bánk bán. Belelátunk a vándorszínész-lét minden nyomorúságába és szépségébe. A film egyik tetőpontja, amikor a vásározó szűrös-gubás, fáradt parasztemberek együtt a színészekkel közös éneklésben, táncban fejezik ki a nemzeti öntudat fellobbanását a kupecekkel szemben. A „teátrálisták” ettől még éheznek. Miskolcon egy kocsiszínt alakítanak színpaddá, de az emberek jeges szélben is mennek nézni az előadást, senkit sem érdekel, hogy Déryné csupasz vállát befödi a hó.

Ez talán – mai szemmel nézve – a film leghatásosabb, egyúttal leghihetetlenebb jelente is. Hiszen hol látunk ma efféle elhivatottságot a színészek, s ekkora odaadást a közönség részéről? Ez valóban így ment akkor, vagy csak egy hatásvadász jelenet? Sokat vitáztunk erről, de más kérdések is fölmerültek. Például, hogyan mehetett át cenzúrán a legsötétebb sztálinista időkben (1951) egy ilyen nemzeti öntudatot sugárzó és erősítő film?

De már amiatt, hogy vitára és gondolkodásra késztetett, megérte megnézni. Meglepően többet kaptunk, mint amennyit vártunk a filmtechnikától is. A színészek játéka (Tolnay Klári, Sárdy János, stb.) kiváló volt. Mindez kárpótolt a hallgathatatlan operaáriákért is.

Azoknak ajánljuk, akik bíznak abban, hogy lesz még valaha elhivatott magyar színjátszás.

„Csakazértis”.